«Спартак-Налшыкым» и пашэхэр хокI
2021 - 2022 гъэхэм Урысей Федерацэм футболымкIэ и етIуанэ дивизионым и Япэ гупым щекIуэкIыну зэхьэзэхуэм зыхуэгъэхьэзырын щIидзащ «Спартак-Налшыкым». Ди жагъуэ зэрыхъущи, абы хэкIыжащ ди командэм и капитан, республикэм и футболист нэхъыфIу нэгъабэ журналистхэм къалъыта Пащты Русланрэ куэдкIэ узыщыгугъ хъун щIалэщIэхэу Iэпщацэ Маратрэ дэхъу Ислъамрэ.
«Спартак-Налшыкым» и пашэхэм ящыщ зыр зэрыхэкIыжымкIэ хъыбар къэIуащ 2020 - 2021гъэхэм екIуэкI зэхьэзэхуэр иухыным иджыри мазэ иIэжу. Ростов областым и щIыхьыр ихъумэу Урысей Федерацэм футболымкIэ и япэ дивизионым зыкъыщызыгъэлъагъуэ Песчанокопскэм и «Чайка» командэм илъэситIкIэ хэтыну зэгурыIуэныгъэм Iэ тридзащ «Спартак-Налшыкым» и гъуащхьэхъумэныкъуэ Iэпщацэ Марат.
Ар къыщалъхуари топ джэгуным зыщыхуигъэсари Налшыкщ. И ныбжьыр илъэс пщыкIуплI щы­хъум, Краснодар ирагъэблагъэри, Галицкий Сергей и футбол академие цIэрыIуэм адэкIэ и зэфIэкIым щыхигъэхъуащ. Ар къиуха иужькIэ, къигъэзэжри, «Спартак-Налшыкым» джэгун щыщIидзащ икIи псынщIэ дыдэу зыкъызыкъуихащ.
Абы щыгъуэм илъэс пщыкIуий зи ныбжь Iэпщацэ Марат лъэ быдэкIэ губгъуэм къызэрихьам и щыхьэтщ Урысей Федерацэм футболымкIэ и етIуа­нэ дивизионым и «Ипщэ» гупым 2018 - 2019 гъэхэм щекIуэкIа зэхьэзэхуэм ди командэм и щIыхьыр ихъумэу зэIущIэ 24-рэ зэрыригъэкIуэкIар. IэщIагъэлIхэм и джэгукIэр хуабжьу ягу ирихьащ - аращ къэралым и ныбжьыщIэ гуп къыхэхам щIраджари.
ФИФА-м и вице-президенту щыта Гранаткин Валентин и цIэкIэ къызэрагъэпэща XXXI дунейпсо зэхьэзэхуэ 2019 гъэм мэкъуауэгъуэм и 4 - 14-хэм Санкт-Петербург щекIуэкIащ. Iэпщацэ Марат з­драгъэблэгъа, гъуащхьауэ цIэрыIуэу щыта Кержаков Александр зи тренер нэхъыщхьэ Урысей Федерацэм футболымкIэ и етIуанэ ныбжьыщIэ командэ къыхэхам хьэрхуэрэгъу къыхуэхъуат Ираным, Аргентинэм, Армением я гуп лъэщхэр. Ди лъахэгъум абыхэм фIы дыдэу зыкъыщигъэлъэгъуащ. Уеблэмэ, Iэпщацэм дигъэкIа топым и фIыгъэкIэ Армением и командэ къыхэхар хагъэщIащ. Ебланэ дакъикъэм абы и хьэрхуэрэгъум топыр къытрихащ икIи гъуащхьэхъумэхэм яIэщIэкIри, бжыгъэр къызэIуихащ.
Урысей Федерацэм и етIуанэ ныбжьыщIэ командэ къыхэхар зыхэт гупым щытекIуахэм ящыщ зы хъури, финал ныкъуэм нэсащ. Абы къыщыпэщIэува ди къэралым и япэ гупыр къызэрыпэлъэщар зэIущIэ нэужь пенальтихэмкIэщ.
КъищынэмыщIауэ, а махуэ дыдэхэм Iэпщацэ Марат ираджат етIуанэ дивизионым и «Ипщэ» гупым и командэ къыхэхам. Профессионал Футбол Лигэм и «Переправа» кубокыр къэхьынымкIэ зэхьэзэхуэм адыгэ щIалэщIэр ирагъэблэгъат, арщхьэкIэ Урысей Федерацэм футболымкIэ и етIуанэ ныбжьыщIэ командэ къыхэхам щыджэгуным нэхъ пщIэ иIэу къалъытэри, и гъэсакIуэхэм ар япэ ирагъэщащ.
Гранаткин Валентин и цIэкIэ щыIа XXXI дунейпсо зэхьэзэхуэм набдзэгубдзаплъэу хущыта къэралым и чемпион «Зенит»-м и тренерхэм Iэпщацэм и джэгукIэр хуабжьу ягу ирихьащ икIи я щIалэгъуалэ гупым дэщIыгъуу зигъэсэну Iэмал къратащ, нэгъуэщI ди лъахэгъу Жылэ Ислъам дэщIыгъуу.
Мазэ ипэкIэ зэфIэкIа Урысей Федерацэм футболымкIэ и етIуанэ дивизионым и Япэ гупым щекIуэкIа зэхьэзэхуэми Iэпщацэ Марат щынэхъыфIахэм ящыщщ. «Спартак-Налшыкым» хэту ар зэIущIэ 29-м къыщихьащ икIи я хьэрхуэрэгъухэм топищ щахудигъэкIащ.
Гъуащхьэхъумэныкъуэ Iэпщацэ Марат иужьрей зэманым футболым лъэбакъуэ лъэщхэр зэрыщичам шэч хэлъкъым. Ди гуапэщ иджы зыхыхьа Песчанокопскэм и «Чайка»-м хэту адэкIи и ехъулIэныгъэхэмкIэ Урысей Федерацэм футболымкIэ и япэ дивизионым дыщигъэгуфIэмэ, адрей ди лъахэгъухэу Мэшыкъуэхэ Ислъамрэ Хьэчимрэ, Къалмыкъ Амур, Аппаев Хъызыр сымэ хуэдэу.
Iэпщацэ Марат и лъэужьыр кIэщIу ихуащ «Спартак-Налшыкым» и капитан Пащты Руслан. Иджы абы и щIыхьыр ихъумэнущ Таганрог и «Форте»-м. А гуп дыдэм хыхьащ иджыблагъэ Новороссийск и «Черноморец»-м щыджэгуа ди лъахэгъу Машэжь Ратмир. Нэрылъагъущ таганрогдэсхэм командэ лъэщ зэрызэхуашэсыр икIи увыпIэ лъагэхэм зэрыщIэбэнынур.
Къэбэрдей-Балъкъэрым и къалащхьэм къыщалъхуа икIи топ джэгуным зыщыхуезыгъэса Пащты Руслан Налшык и «Мегафон-Кавказ»-м къыщыщIидзащ, республикэм и чемпионатым хэту. 2009 гъэм Мэзкуу и «Динамо»-м и футбол школ цIэрыIуэм щIэтIысхьащ икIи абы и щIалэгъуалэ гупым хэту илъэситIкIэ джэгуащ. ИтIанэ Новгород Ищхъэрэм и «Волга»-м и щIыхьыр ихъумащ. Япэ дыдэу ар къыщыхъуар 2011 гъэм фокIадэм и 21-ращ: Урысей Федерацэм футболымкIэ и кубокыр къэхьыным теухуа зэхьэзэхуэм ипкъ иткIэ Мэзкуу и «Спартак»-м къэралым и къалащхьэм и «Лужники» стадионым екIуу щыпэщIэтащ. Абы щыгъуэм зэIущIэм хухаха зэман нэхъыщхьэри къыщIагъуа сыхьэт ныкъуэри зэрытемыгъэкIуауэ, 1:1-уэ, иухащ. Апхуэдэу щыхъум, метр пщыкIузым и деж щыту нэхъ лъэщыр зэхагъэкIын хуей хъуащ. Дакъикъи 120-м щIигъукIэ а зэIущIэм джэгупIэ губгъуэм ита Пащты Руслан кърагъэза дзыхьыр игъэпэжащ икIи и пенальти Iыхьэр дэгъуэу игъэзэщIащ. АрщхьэкIэ къыдэджэгухэм ящыщ зы къэдзыхэри, 5:6-уэ зыхэт гупыр къыхагъэщIащ.
А гъэ дыдэм и жэпуэгъуэм премьер-лигэм япэу зыкъыщигъэлъэгъуащ. Абы и Iуэхухэр щефIэкIуэну къыщIэкIынут, мыгувэу фэбжь хьэлъэ имыгъуэтамэ.
Зыгъэхъужыным Руслан зэман кIыхь тригъэкIуэдащ икIи и зэфIэкIым кIэригъэхуащ. Арати, Дзержинск, Курск, Саратов къалэхэм я командэхэм щыджэгуащ. 2017 гъэм Налшыки къигъэзэжащ, арщхьэкIэ Санкт-Петербург и «Динамо»-м мыгувэу ирагъэблагъэри, тхэкIыжащ.
Урысей Федерацэм футболымкIэ и премьер-лигэм хэта ди щIалэхэу Мырзэ Резуан, Щэуей Алихъан, Гордюшенкэ Астемыр, Къалмыкъ Амур сымэ 2018 гъэм гъусэ яхуэхъуфынут Пащты Руслан. А илъэсым абы къыщыкIэлъыплъащ Мэзкуу и «Динамо»-м.
Пащтыр Мэзкуу иригъэблэгъэжат «Динамо»-м и щIалэгъуалэ командэм щызыгъасэу щытауэ иджы балигъхэм я тренер нэхъыщхьэ хъуа Хохлов Дмитрий. Нэхъапэм зэрыдэлэжьам къыхэкIыу Руслан и зэфIэкIхэр абы хъарзынэу ищIэрт икIи хуэфэщэну зыкъигъэлъагъуэмэ, къищтэну хьэзырт.
Илъэс 25-рэ зи ныбжь Пащтым и къару илъыгъуэт. Абы и зэфIэкIхэр зэрылъагэм щыхьэт техъуат «Динамо»-м хэту Румынием и «Газ-Метан»-мрэ Литвам и «Стумбар»-мрэ щыдэджэгуа зэныбжьэгъугъэ зэIущIэхэм. Мэзкуудэсхэр япэм 1:0-у щытекIуат, адрейм 0:0-у бгъэдэкIыжат. АрщхьэкIэ Руслан премьер-лигэм къащтэным теухуа унафэр куэд дыдэм елъытат икIи хъыбарыфIхэм дыпэплъэрт. Ди жагъуэ зэрыхъущи, фэбжь зэриIауэ щытахэр къалъытэри, зэкIэ зэхагъэхьакъым. Абы щыгъуэми жыжьэ яутIыпщакъым икIи къэралым и ­къалащхьэм пэмыжыжьэу къагъанэри, япэщIыкIэ «Муром», къыкIэлъыкIуэу Мэзкуу и «Арарат» командэхэм яхэтащ. АпщIондэхукIэ, къыщIэупщIауэ щыта Хохлов Дмитрий тренер нэхъыщхьэ къулыкъум трагъэкIри, псори къызэтекъутэжащ. Апхуэдэу щыхъум, «Спартак-Налшыкым» аргуэру къэкIуэжащ.
Дэнэ щIыпIэ щымыджэгуами, Пащты Руслан Iэзэу, къикIуэт зымыщIэу зыкъигъэлъэгъуащ. Аращ налшыкдэсхэм я вице-капитану занщIэу щIыхахари, Къэбэрдей-Балъкъэрым и футболист нэхъыфIу журналистхэм нэгъабэ къыщIалъытари.
Зэгуэрым «Спартак-Налшыкым» и тренер нэхъыщхьэу щыта Ташуев Сергей зи пашэ «Чайка»-м хъарзынэу хэзагъэ хуэдэщ Iэпщацэ Марат. Ар жыджэру хэтащ песчанокопскэдэсхэм иджыблагъэ ирагъэкIуэкIа зэIущIитIми. Уеблэмэ, зым, Владикавказ и «Алания»-м щыдэджэгуам, ди лъахэгъум и фIыгъэкIэ «Чайка»-м топ дигъэкIащ. АрщхьэкIэ Iуэхур къызэIищIэфынущ зэIущIэм кърикIуэнумкIэ пасэу я хьэрхуэгъухэм ягурыIуэу щытауэ къыщIагъэща Песчанокопскэм и командэр етIуанэ дивизионым кърагъэкIуэтэхыну унафэ къызэращтам.
«Спартак-Налшыкым» хокIыж Новороссийск и «Черноморец»-м Iэпхъуэ Дэхъу Ислъами. Ди командэм хэту абы зэIущIэ 74-рэ иригъэкIуэкIащ икIи я хьэрхуэрэгъухэм топи 3 яхудигъэкIащ.
Жагъуэ къытщыхъуращи, Iэпщацэри, Пащтыри, Дэхъури налшыкдэсхэм яхокIыж зы соми къыпэмыкIуэу. Абыхэм дращIылIауэ щыта зэгурыIуэныгъэхэм я пIалъэр икIащ.
Абдежми къыщыувыIэну фэ теткъым «Спартак-Налшыкым» и хэщIыныгъэхэм. Ди командэм дращIылIауэ щыта зэгурыIуэныгъэм зи пIалъэр икIа щIалэ зыбжанэ нэгъуэщI гупхэмкIэ йоплъэкI. Куэд елъытауэ щытынущ налшыкдэсхэм я тренер нэхъыщхьэу ягъэувынур хэтми. ЗэкIэ гупым зегъасэ Шакъ Азэмэт и унафэм щIэту.
ЗэрыхуагъэфащэмкIэ, «Спартак-Налшыкыр» зыхэтыну Урысей Федерацэм футболымкIэ и етIуанэ дивизионым и Япэ гупым щекIуэкIыну зэхьэзэхуэм бадзэуэгъуэм и 17 - 19-хэм щIидзэнущ. Абы и пэ махуэ зыщыплIкIэ щыIэнущ къэралым и кубокыр къэхьыным ехьэлIа зэпеуэм и финалым и 1/256 Iыхьэм хыхьэ зэIущIэхэр.
ДяпэкIэ «Чайка»-м зыкъыщызыгъэлъэгъуэну Iэпщацэ Марат.
Пащты Руслан «Форте»-м ирагъэблагъэ.
Дэхъу Ислъам иджы Новороссийск щыджэгунущ.

«Спартак-Налшыкым» къыкIэлъыкIуэ зэпеуэм зыхуэгъэхьэзырын щIидзащ.
Хьэтау Ислъам.
